Fir-rebbiegħa tal-1875, omm u erba' wlied, mgħobbijin bil-ftit affarijiet li kellhom, telqu mid-dar li kienu krew B'kara, fejn twieldu u trabbew il-ħamsa li huma. Niżlu l-Port il-Kbir u minn hemm qabdu l-vapur bl-istim għal Tuneż. L-omm, Ġuża Sciberras, ma kellhiex passaport. Lanqas kienet applikat għal wieħed. Telgħu fuq il-vapur bil-passaport ta' Spiru, binha l-kbir, ġuvni ta' 23 sena li xahar qabel wasal Malta fuq l-istess vapur mill-Afrika ta' Fuq. Fl-1844 il-Franċiżi iddeċidew li jimponu "belt Ewropea" fuq Konstantina. Dan wassal għall-ħolqien ta' żewġ kwartieri li kellhom anki amministrazzjoni separata. Fil-kwartier Ewropew kien hemm immigranti Ewropej, id-dixxendenti tagħhom u gwarniġjon ta' 5,000 suldat. L-Alġerini tal-belt, bil-kulturi antiki tagħhom, sabu ruħhom ikkolonizzati minn superpotenza militari li waslet bil-pretensjoni u bl-iskuża li kellha missjoni ċivilizzatriċi x'taqdi. Il-familja Sciberras kienet tgħammar fil-qalba tal-kwartier Alġerin, fi triq imsemmija għal ġeneral Franċiż li kien indarab fl-assedju ta' Konstantina fl-1837. Ma' Spiru Sciberras telgħu fuq il-vapur ommu Ġuża, xebba Borg; ħuh Salvu ta' erbatax; oħtu Karmena ta' disa' snin; u oħtu ż-żgħira Concetta ta' erba' snin. L-uniku mod kif stajt inkun ċert li Concetta marret mal-familja tagħha l-Alġerija kien billi nsib isimha mniżżel fil-manifest ta' vapur fi triqtu lejn l-Afrika ta' Fuq u mbagħad fil-manifest ta' vjaġġ ieħor mill-Afrika ta' Fuq lejn Malta. Mill-bqija, ma sibt ebda dokument li jsemmi lil Concetta Sciberras b'isimha waqt li kienet l-Alġerija. Għadu ma rnexxilix insib reġistri tal-iskola f'Konstantina li fihom hemm imniżżel isem Concetta Sciberras. Ma nafx jeżistux. Uliedha u wlied uliedha jgħidu li kisbet iċ-Ċertifikat prestiġuż tal-Istudji Primarji li fis-sistema Franċiża kien jingħata lill-aħjar studenti. Imma ma rnexxieli nsib ebda prova ta' dan. Mill-arkivji tal-Knisja Kattolika ta' Konstantina ksibt ħafna informazzjoni dwar ħutha u n-neputijiet, imma dawn kollha marbutin mat-twelid, maż-żwieġ u mal-mewt. Għalhekk Concetta ma tidher imkien, lanqas bħala xhud. F'dan is-sens, bħal ħafna nisa oħrajn, Concetta inviżibbli. L-informazzjoni fl-arkivji kolonjali Franċiżi u f'dawk tal-Knisja Kattolika tagħtina ħjiel tal-ħajja tal-familja Sciberras, jew "Xiberras," kif kważi dejjem kienu jiktbulhom kunjomhom l-awtoritajiet Frankofoni, fil-qalba ta' Konstantina. Il-membri tal-familja Sciberras jidher li kienu jagħmluha ħafna mal-Maltin imwielda Malta jew l-Alġerija, speċjalment ma' nies tal-ħwienet, bejjiegħa u negozjanti żgħar. Iktar ma l-Maltin saru Franċiżi, iktar tjiebet il-kundizzjoni ekonomika u soċjali tagħhom. L-edukazzjoni obbligatorja bilfors kellha sehem kbir f'dan l-iżvilupp. Waqt li missier Concetta, Ġużi Sciberras, nafu li kien bla skola, bħalma aktarx kienet ommha Ġuża, kemm hi u kemm ħutha kienu jafu jiktbu u jaqraw. Spiru u Salvu Sciberras jissemmew saħansitra fil-gazzetti lokali li kienu joħorġu bil-Franċiż minħabba n-negozju tagħhom, daqqa għax xtraw negozju mingħand ħaddieħor, u daqqa għax in-negozju tagħhom falla. Fl-1885, sena wara li Karmena Sciberras, oħt Concetta, mietet ta' sbatax-il sena Konstantina, il-ġenituri u binthom iż-żgħira reġgħu lura Malta fuq l-istess vapur bl-istim li bih kienu emigraw lejn l-Alġerija. L-aħwa s-subien baqgħu l-Alġerija. Spiru u martu, il-prima kuġina tiegħu, kienu diġà tilfu l-ewwel wild. Eventwalment kellhom sitt ulied li minnhom baqa' ħaj wieħed biss. Salvu u martu kellhom tliet ulied, li minnhom baqgħet ħajja biss it-tifla. Eventwalment iżżewġet lil kuġinuha, iben Spiru, b'dispensa li ngħatat mill-Knisja Kattolika. L-istorja tal-familja Sciberras u d-dixxendenti tagħha f'Konstantina u lil hinn hija storja ta' ftit suċċessi u ħafna dulur. Fl-1890, fil-knisja parrokkjali ta' Santa Liena B'kara, Concetta Sciberras ta' 19-il sena żżewġet lil Vincenzo Brincat ta' 24. Kellhom għaxar ulied. Tlieta mietu qasir il-għomor, fosthom Karmena li mietet ta' sbatax. L-istorja kultant għandha l-ħabta tirrepeti ruħha b'mod traġiku.